CELEX: 32006D0352
Language: mt
Date: 2005-12-15 00:00:00
Title: Deċiżjoni Nru 206 tal- 15 ta’ Diċembru 2005 dwar il-metodi ta' ħidma u l-kompożizzjoni tal-Bord ta' Verifika tal-Kummissjoni Amministrattiva tas-Sigurtà Soċjali għall-Ħaddiema Migranti

8.5.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               725
            
         DEĊIŻJONI Nru 206
   tal-15 ta’ Diċembru 2005
   dwar il-metodi ta' ħidma u l-kompożizzjoni tal-Bord ta' Verifika tal-Kummissjoni Amministrattiva tas-Sigurtà Soċjali għall-Ħaddiema Migranti
   (2006/352/KE)
   IL-KUMMISSJONI AMMINISTRATTIVA TAS-SIGURTÀ SOĊJALI GĦALL-ĦADDIEMA MIGRANTI,
   Wara li kkunsidrat l-Artikolu 101(3) tar-Regolament tal-Kunsill (KEE) Nru 574/72 tal-21 ta’ Marzu 1972 li jistabbilixxi l-proċedura għall-implimentazzjoni tar-Regolament (KEE) Nru 1408/71, li taħtu taqa' l-Kummissjoni Amministrattiva biex tiddetermina l-metodi ta' ħidma u l-kompożizzjoni tal-Bord ta' Verifika,
   Wara li kkunsidra d-Deċiżjonijiet Nru 86 ta' l-24 ta’ Settembru 1973 u Nru 159 tat-3 ta’ Ottubru 1995 dwar il-metodi ta' ħidma u l-kompożizzjoni tal-Bord ta' Verifika,
   Billi t-tkabbir ta' l-Unjoni Ewropea fl-1 ta’ Mejju 2004 jiġġustifika reviżjoni tad-deċiżjonijiet preċedenti dwar il-metodi ta' ħidma u l-kompożizzjoni tal-Bord ta' Verifka.
   IDDEĊIDIET KIF ĠEJ:
   
               1.
            
            
               Id-Deċiżjonijiet Nru 86 u Nru 159 huma mħassra u t-test li jirrigwarda l-metodi ta' ħidma u l-kompożizzjoni tal-Bord ta' Verifika tal-Kummissjoni Amministrattiva tas-Siġurtà Soċjali għall-Ħaddiema Migranti li jidhru f'dawn id-deċiżjonijiet huwa ssostitwit bit-test anness ma' din id-deċiżjoni.
            
         
               2.
            
            
               Din id-deċiżjoni għandha tapplika mill-ewwel jum tax-xahar wara l-pubblikazzjoni tagħha fil-Ġurnal Uffiċjali ta' l-Unjoni Ewropea.
            
         
      
         
            President tal-Kummissjoni Amministrattiva
         
         Anna HUDZIECZEK
      
   
   
      ANNESS
      Metodi ta' ħidma u l-kompożizzjoni tal-Bord ta' Verifika tal-Kummissjoni Amministrattiva tas-Sigurtà Soċjali għall-Ħaddiema Migranti
      
               
                  1.
               
               
                  Il-Bord ta' Verifika stipulat fl-Artikolu 101(3) tar-Regolament (KEE) Nru 574/72 għandu, hu u jaqdi l-funzjonijiet tiegħu kif stabbilit fl-Artikolu 102(1) u l-Artikolu 113(3) tar-Regolament 574/72, jopera taħt l-awtorità tal-Kummissjoni Amministrattiva tas-Sigurtà Soċjali għall-Ħaddiema Migranti, li minnha għandha tirċievi d-direttivi.
                  Fi ħdan dan il-qafas il-Bord ta' Verifika għandu jippreżenta programm fit-tul ta' xogħol lill-Kummissjoni Amministrattiva għall-approvazzjoni. Darba f'sena, il-Bord ta' Verifika għandu jippreżenta lill-Kummissjoni Amministrattiva rapport ta' progress dwar il-programm ta' xogħol.
               
            
               
                  2.
               
               
                  Il-Bord ta' Verifika għandu, bħala prinċipju, jasal għad-deċiżjonijiet tiegħu mill-evidenza dokumentata. Jista' jitlob mill-awtoritajiet kompetenti kwalunkwe tagħrif jew talba meqjusa meħtieġa fl-investigazzjoni ta' l-affarijiet ippreżentati lilu għal eżami. Fejn meħtieġ, fuq approvazzjoni minn qabel tal-president tal-Kummissjoni Amministrattiva, il-Bord ta' Verifika jista' jiddelega membru tas-Segretarjat jew ċerti membri tal-Bord ta' Verifika biex iwettqu, fuq il-post, kull investigazzjoni meħtieġa għall-qadi ta' ħidmietu. Il-president tal-Kummissjoni Amministrattiva għandu jinnotifika r-rappreżentant fuq il-Kummissjoni Amministrattiva ta' l-Istat Membru kkonċernat li din l-investigazzjoni qed isseħħ.
                  Il-Bord ta' Verifika għandu jkun mgħejjun minn espert indipendenti b'taħriġ professjonali u esperjenza f'affarijiet li jikkonċernaw il-funzjonijiet tal-Bord ta' Verifika, b'mod partikolari fir-rigward ta' ħidmietu skond l-Artikoli 94, 95 u 101 tar-Regolament 574/72.
               
            
               
                  3.
               
               
                  Il-Bord ta' Verifika għandu jkun magħmul minn żewġ rappreżentanti minn kull wieħed mill-Istati Membri ta' l-Unjoni Ewropea maħtur mill-awtoritajiet kompetenti ta' dawn l-Istati.
                  Kull membru tal-Bord ta' Verifika li ma jkunx jista' jattendi jista' jiġi ssostitwit minn deputat maħtur għal dan il-għan mill-awtoritajiet kompetenti.
               
            
               
                  4.
               
               
                  Id-deċiżjonijiet għandhom jittieħdu b'maġġoranza, kull Stat Membru b'vot wieħed biss.
                  L-opinjonijiet tal-Bord ta' Verifika għandhom jindikaw jekk intlaħqux b'mod unanimu jew b'maġġoranza. Għandhom, fejn xieraq, jippreżentaw il-konklużjonijiet jew ir-riżervi tal-minoranza.
                  Kull darba li opinjoni ma tintlaħaqx b'mod unanimu, il-Bord ta' Verifika għandu jissottomettiha lill-Kummissjoni Amministrattiva flimkien ma' rapport li jkun fih b'mod partikolari stqarrija dwar il-fehmiet ta' kontra u r-raġunijiet tagħhom.
                  Għandu wkoll jaħtar relatur responsabbli milli jipprovdi lill-Kummissjoni Amministrattiva bit-tagħrif kollu li din tqis xieraq sabiex tkun tista' ssib soluzzjoni għat-tilwima kkonċernata.
                  Ir-relatur m'għandux jintgħazel mir-rappreżentanti tal-pajjiżi involuti fit-tilwima.
               
            
               
                  5.
               
               
                  Ir-rappreżentant tal-Kummissjoni Ewropea jew l-altern tiegħu fuq il-Kummissjoni Amministrattiva għandu jaġixxi f'kapaċità konsultattiva fi ħdan il-Bord ta' Verifika.
               
            
               
                  6.
               
               
                  Il-kariga ta' president tal-Bord ta' Verifika għandha tkun f'idejn membru mill-Istat Membru li r-rappreżentant tiegħu fuq il-Kummissjoni Amministrattiva jkollu l-kariga ta' president ta' din il-Kummissjoni.
                  Il-president tal-Bord ta' Verifika jista', flimkien mas-Segretarjat, jieħu l-passi kollha meħtieġa biex isolvi mingħajr dewmien il-problemi kollha fi ħdan il-kompetenza tal-Bord ta' Verifika.
                  Bħala regola, il-president tal-Bord ta' Verifika għandu jippresiedi l-laqgħat tal-partijiet ta' ħidma stabbiliti biex jeżaminaw problemi li huma fil-kompetenza tal-Bord ta' Verifika; jekk, iżda, ma jkunx f'qagħda li jagħmel dan jew jekk qed jiġu eżaminati ċerti problemi speċifiċi, il-president jista' jkun irrappreżentat minn persuna oħra maħtura minnu.
               
            
               
                  7.
               
               
                  Is-Segretarjat tal-Kummissjoni Amministrattiva għandu jħejji u jorganizza l-laqgħat tal-Bord ta' Verifika u jniżżel il-minuti tagħhom. Għandu jwettaq ix-xogħol meħtieġ għat-tħaddim tal-Bord ta' Verifika. L-aġenda, id-data u t-tul tal-laqgħat tal-Bord ta' Verifika għandhom jiġu miftiehma mal-president.
               
            
               
                  8.
               
               
                  L-aġenda għandha tintbagħat mis-Segretarjat tal-Kummissjoni Amministrattiva lill-membri tal-Bord ta' Verifika u lill-membri tal-Kummissjoni Amministrattiva mhux anqas minn 20 jum qabel il-bidu ta' kull laqgħa.
                  Is-Segretarjat tal-Kummissjoni Amministrattiva għandu sa l-istess skadenza jissupplixxi d-dokumenti marbuta mal-laqgħa.
               
            
               
                  9.
               
               
                  Sa fejn huwa meħtieġ, ir-regoli tal-Kummissjoni Amministrattiva għandhom japplikaw għall-Bord ta' Verifika.